NARIADENIE KOMISIE (ES) č. 1810/2005
zo 4. novembra 2005
o novom povolení doplnkovej látky v krmivách na obdobie desiatich rokov, trvalom povolení určitých doplnkových látok v krmivách a dočasnom povolení nových možností použitia určitých už povolených doplnkových látok v krmivách
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 70/524/EHS z 23. novembra 1970 o prídavných látkach do krmív (1), a najmä na jej články 3, 9, 9d ods. 1 a článok 9e ods. 1,
so zreteľom na nariadenie Európskeho parlamentu a Rady (ES) č. 1831/2003 z 22. septembra 2003 o doplnkových látkach určených na používanie vo výžive zvierat (2), a najmä na jeho článok 25,
keďže:
(1)
V nariadení (ES) č. 1831/2003 sa ustanovuje povolenie doplnkových látok určených na používanie vo výžive zvierat.
(2)
V článku 25 nariadenia (ES) č. 1831/2003 sa ustanovujú prechodné opatrenia pre žiadosti o povolenie kŕmnych doplnkových látok, predložené v súlade so smernicou 70/524/EHS pred dátumom začatia uplatňovania nariadenia (ES) č. 1831/2003.
(3)
Žiadosti o povolenie doplnkových látok uvedených v prílohách k tomuto nariadeniu boli predložené pred dňom začatia uplatňovania nariadenia (ES) č. 1831/2003.
(4)
Úvodné pripomienky k týmto žiadostiam podľa článku 4 ods. 4 smernice 70/524/EHS boli zaslané Komisii pred dňom začatia uplatňovania nariadenia (ES) č. 1831/2003. S týmito žiadosťami sa má preto naďalej zaobchádzať v súlade s článkom 4 smernice 70/524/EHS.
(5)
Použitie stimulátora rastu Formi LHS (mravčan draselný) sa prvýkrát dočasne povolilo vo výkrme prasiatok a ošípaných v nariadení Komisie (ES) č. 1334/2001 (3). Osoba zodpovedná za uvedenie Formi LHS (mravčan draselný) do obehu predložila žiadosť o získanie konečného povolenia na obdobie desiatich rokov. Z hodnotenia vyplýva, že podmienky ustanovené v článku 3a smernice 70/524/EHS na takéto povolenie sú splnené. Používanie tohto prípravku podľa prílohy I by sa preto malo povoliť na obdobie desiatich rokov.
(6)
Používanie doplnkovej látky klinoptilolit sedimentárneho pôvodu zo skupiny viažucich, protispekavých a zrážajúcich látok/koagulátov sa prvýkrát dočasne povolilo vo výkrme ošípaných, kurčiat a moriek, ako aj hovädzieho dobytka a lososov nariadením Komisie (ES) č. 1887/2000 (4). Na podporu žiadosti o časovo neobmedzené povolenie tejto doplnkovej látky boli predložené nové údaje. Z hodnotenia vyplýva, že podmienky ustanovené v článku 3a smernice 70/524/EHS na takéto povolenie sú splnené. Používanie tejto doplnkovej látky podľa prílohy II by sa preto malo povoliť bez časového obmedzenia.
(7)
Používanie doplnkovej látky ferokyanid sodný zo skupiny viažucich, protispekavých a zrážajúcich látok/koagulátov sa prvýkrát dočasne povolilo pre všetky druhy alebo kategórie zvierat nariadením Komisie (ES) č. 256/2002 (5). Na podporu žiadosti o časovo neobmedzené povolenie tejto doplnkovej látky boli predložené nové údaje. Z hodnotenia vyplýva, že podmienky ustanovené v článku 3a smernice 70/524/EHS na takéto povolenie sú splnené. Používanie tejto doplnkovej látky podľa prílohy II by sa preto malo povoliť bez časového obmedzenia.
(8)
Používanie doplnkovej látky ferokyanid draselný zo skupiny viažucich, protispekavých a zrážajúcich látok/koagulátov sa prvýkrát dočasne povolilo pre všetky druhy alebo kategórie zvierat nariadením Komisie (ES) č. 256/2002. Na podporu žiadosti o časovo neobmedzené povolenie tejto doplnkovej látky boli predložené nové údaje. Z hodnotenia vyplýva, že podmienky ustanovené v článku 3a smernice 70/524/EHS na takéto povolenie sú splnené. Používanie tejto doplnkovej látky podľa prílohy II by sa preto malo povoliť bez časového obmedzenia.
(9)
Používanie enzymatického prípravku endo-1,4-beta-xylanáza, produkovaného kmeňom Trichoderma longibrachiatum (CNCM MA 6-10 W), sa dočasne prvýkrát povolilo vo výkrme nosníc nariadením Komisie (ES) č. 418/2001 (6). Na podporu žiadosti o povolenie tohto enzymatického prípravku bez časového obmedzenia boli predložené nové údaje. Z hodnotenia vyplýva, že podmienky ustanovené v článku 3a smernice 70/524/EHS na takéto povolenie sú splnené. Používanie tohto enzymatického prípravku podľa prílohy III by sa preto malo povoliť bez časového obmedzenia.
(10)
Používanie prípravku na báze Enterococcus faecium (NCIMB 11181) sa povolilo bez časového obmedzenia vo výkrme teliat a prasiatok nariadením Komisie (ES) č. 1333/2004 (7). Na podporu žiadosti o rozšírenie povolenia na používanie tohto prípravku na báze mikroorganizmov vo výkrme kurčiat boli predložené nové údaje. Európsky úrad pre bezpečnosť potravín (EÚBP) zaujal 13. apríla 2005 kladné stanovisko k bezpečnosti tejto doplnkovej látky, ak sa používa v kategórii zvierat „výkrm kurčiat“ podľa podmienok používania ustanovených v prílohe IV k tomuto nariadeniu. Z hodnotenia vyplýva, že podmienky ustanovené v článku 9e ods. 1 smernice 70/524/EHS na takéto povolenie sú splnené. Používanie tohto prípravku na báze mikroorganizmov podľa prílohy IV by sa malo dočasne povoliť na obdobie štyroch rokov.
(11)
Používanie prípravku na báze Enterococcus faecium (CECT 4515) sa dočasne prvýkrát povolilo vo výkrme prasiatok a teliat nariadením Komisie (ES) č. 654/2000 (8). Na podporu žiadosti o rozšírenie povolenia na používanie tohto prípravku na báze mikroorganizmov vo výkrme kurčiat boli predložené nové údaje. EÚBP zaujal 13. apríla 2005 kladné stanovisko k bezpečnosti tejto doplnkovej látky, ak sa používa v kategórii zvierat „výkrm kurčiat“ podľa podmienok používania ustanovených v prílohe IV k tomuto nariadeniu. Z hodnotenia vyplýva, že podmienky ustanovené v článku 9e ods. 1 smernice 70/524/EHS na takéto povolenie sú splnené. Používanie tohto prípravku na báze mikroorganizmov podľa prílohy IV by sa malo dočasne povoliť na obdobie štyroch rokov.
(12)
Z hodnotenia týchto žiadostí vyplýva, že by sa v záujme ochrany pracovníkov pred účinkami doplnkových látok ustanovených v prílohách mali prijať určité postupy. Takáto ochrana by sa mala zabezpečiť uplatňovaním smernice Rady 89/391/EHS z 12. júna 1989 o zavádzaní opatrení na podporu zlepšenia bezpečnosti a ochrany zdravia pracovníkov pri práci (9).
(13)
Opatrenia stanovené v tomto nariadení sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO NARIADENIE:
Článok 1
Prípravok, ktorý patrí do skupiny „stimulátory rastu“, ako je bližšie uvedené v prílohe I, sa povoľuje používať ako doplnková látka vo výžive zvierat podľa podmienok ustanovených v tejto prílohe desať rokov.
Článok 2
Doplnkové látky, ktoré patria do skupiny „viažuce, protispekavé a zrážajúce látky/koaguláty“, ako je bližšie uvedené v prílohe II, sa povoľujú používať ako doplnkové látky vo výžive zvierat podľa podmienok ustanovených v tejto prílohe bez časového obmedzenia.
Článok 3
Prípravok, ktorý patrí do skupiny „enzýmy“, ako je uvedené v prílohe III, sa povoľuje používať ako doplnková látka vo výžive zvierat za podmienok ustanovených v tejto prílohe bez časového obmedzenia.
Článok 4
Prípravky, ktoré patria do skupiny „mikroorganizmy“, ako je uvedené v prílohe IV, sa povoľujú používať ako doplnkové látky vo výžive zvierat podľa podmienok ustanovených v tejto prílohe dočasne štyri roky.
Článok 5
Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 4. novembra 2005